S-413/2018

Mál þetta höfðaði lögreglustjórinn á höfuðborgarsvæðinu með ákæru 11. september 2018, á hendur E-kk-þgf E-kk-þgf, kt. 000000-0000, [...];

,,fyrir áfengislagabrot [...] á árinu 2017 með því að hafa uns lögregla stöðvaði starfsemi hans þriðjudaginn 21. mars framleitt 200 l af gambra og 49,5 l af landa sem lögregla fann við leit [...] og lagði hald á.

Telst þetta varða við a. lið 2. mgr. 4. gr., sbr. 1. mgr. 27. gr. áfengislaga nr. 75/1998. Þess er krafist að ákærði verði dæmdur til refsingar, til greiðslu alls sakarkostnaðar og að sæta upptöku á framangreindu áfengi samkvæmt 1. mgr. 28. gr. áfengislaga nr. 75/1998.“

Þann 26. nóvember 2018 var mál nr. S-620/2018 sameinað máli þessu, sbr. heimild í 1. mgr. 169. gr. laga nr. 88/2008 um meðferð sakamála. Málið höfðaði lögreglustjórinn á höfuðborgarsvæðinu með ákæru 26. nóvember 2018; ,,fyrir eftirgreind hegningar- og umferðarlagabrot, með því að hafa:

1. Laugardaginn 29. október 2016 í Reykjavík stolið þremur farsímum og fartölvu úr búningaaðstöðu [...].

2. Föstudaginn 17. mars 2017 í Reykjavík sviptur ökurétti ekið bifreiðinni [...] sem var óvátryggð og ákærði hafði í blekkingarskyni sett skráningarmerkin [...] og ekið bifreiðinni vestur Sæbraut uns lögregla stöðvaði aksturinn og í viðræðum við lögreglu leitast við að saklaus maður yrði sakaður um refsiverðan verknað með því að gefa upp nafnið [...] og ritað nafn hans undir vettvangsskýrslu lögreglu.

3. Mánudaginn [17.] september 2018 í Hafnarfirði ekið óþekktri Hyndai Tuscon bifreið sviptur ökurétti um Hafnarfjarðarveg og utan í bifreiðina [...] er stóð kyrrstæð á rauðu ljósi á gatnamótum Hafnarfjarðarvegar og Engidals.

4. Laugardaginn 6. október 2018 í Kópavogi sviptur ökurétti og í heimildarleysi ekið bifreiðinni [...], sem ákærði hafði í blekkingarskyni sett skráningarmerkin [...], óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 495 ng/ml og kókaín 50 ng/ml) vestur Fífuhvammsveg gegn rauðu umferðarljósi á gatnamótunum við Dalbraut og í kjölfarið ekki farið eftir leiðbeiningum um umferð sem gefnar voru með umferðarmerkjum með því að taka U-beygju við gatnamótin að Smárahvammsvegi þar sem lögregla síðan stöðvaði aksturinn og í kjölfarið leitast við að saklaus maður yrði sakaður um refsiverðan verknað með því að gefa lögreglu upp nafnið [...] og fyrir á sama tíma haft í vörslum sínum 1,06 g af amfetamíni sem lögregla fann við leit og lagði hald á.

Telst brot í 1. lið varða við 1. mgr. 244. gr. almennra hegningarlaga nr. 19/1940 og brot í 2., 3., og 4., lið öll við 1. mgr. 48. gr. auk þess sem brot í 2. lið telst varða við 1. mgr. 93. gr. og brot í 4. lið við 1. mgr., sbr. 2. mgr., 45. gr. a. og 1. mgr. 5. gr., allt sbr. 1. mgr. 100. gr. umferðarlaga með síðari breytingum auk þess sem brot í 2. og 4. lið teljast varða við 1. mgr. 157. gr. og 1. mgr. 148. gr. en auk þess telst brot í 4. lið varða við 1. mgr. 259. gr. almennra hegningarlaga nr. 19/1940 ásamt því að brot í 4. lið telst varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt er þess krafist að ákærði verði dæmdur til að sæta upptöku á framangreindum fíkniefnum samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms 26. nóvember 2018 án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákærum. Ákærði hefur því unnið sér til refsingar.

Ákærði er fæddur [...] og á samkvæmt framlögðu sakavottorði að baki sakaferil sem nær aftur til 2001. Ákærði var dæmdur í 30 daga fangelsi, skilorðsbundið til tveggja ára, með dómi 4. október 2001 fyrir fjársvik samkvæmt 248. gr. almennra hegningarlaga nr. 19/1940. Með dómi 29. október 2003 var ákærði dæmdur í átta mánaða fangelsi fyrir brot gegn lögum um ávana- og fíkniefni nr. 65/1974, en með dómnum var áðurnefndur skilorðsdómur frá 4. október 2001 dæmdur upp og ákærða gerð refsing í einu lagi samkvæmt 60. gr. almennra hegningarlaga. Með dómi 14. október 2008 var ákærði dæmdur í 30 daga fangelsi, skilorðsbundið til tveggja ára, til greiðslu sektar að fjárhæð 350.000 krónur, og var gert að sæta sviptingu ökuréttar í þrjú ár. Með dómnum var ákærði sakfelldur fyrir þjófnaðarbrot, fíkniefnalagabrot og brot gegn umferðarlögum nr. 50/1987, meðal annars fyrir akstur undir áhrifum ávana- og fíkniefna og hraðakstur. Í dómnum greinir frá því að ákærði hafi með dómi 10. október 2003 verið dæmdur til greiðslu sektar að fjárhæð 70.000 krónur og verið gert að sæta sviptingu ökuréttar í 8 mánuði fyrir ölvunarakstur. Ákærði gekkst undir sektargerð lögreglustjóra 11. nóvember 2009 vegna umferðarlagabrota, meðal annars vegna aksturs sviptur ökurétti, þess efnis að ákærði samþykkti greiðslu 70.000 króna sektar. Ákærði var dæmdur til greiðslu 250.000 króna sektar fyrir fíkniefnalagabrot með dómi 8. nóvember 2012. Með dómi 15. febrúar 2013 var ákærði sakfelldur fyrir ölvunarakstur og akstur án gildra ökuréttinda. Í dómnum greinir frá því að brot ákærða gegn 45. gr. umferðarlaga hafi verið ítrekað öðru sinni og var ákærði dæmdur í 30 daga fangelsi og sviptur ökurétti ævilangt. Með dómi 9. september 2015 var ákærði dæmdur í 75 daga fangelsi fyrir hraðakstur, akstur undir áhrifum ávana- og fíkniefna, akstur sviptur ökurétti og fíkniefnalagabrot. Með sama dómi var ævilöng ökuréttarsvipting ákærða áréttuð. Öll brotin sem ákærði var sakfelldur fyrir í málinu voru framin eftir uppkvaðningu áðurnefnds dóms frá 15. febrúar 2013. Ákærði var dæmdur til greiðslu 150.000 króna sektar fyrir fíkniefnalagabrot með dómi 29. nóvember 2016. Með dómi 29. nóvember 2016 var ákærði dæmdur í sex mánaða fangelsi fyrir að hafa þrívegis á árinu 2016 ekið bifreið sviptur ökurétti, þar af jafnframt í tvo skipti undir áhrifum ávana- og fíkniefna, auk fíkniefnalagabrots. Með sama dómi var ævilöng ökuréttarsvipting ákærða áréttuð.

Brot ákærða í ákærulið 1 ákæru dags. 26. nóvember 2018 var framið fyrir uppkvaðningu áðurnefndra dóma frá 29. nóvember 2016 og verður ákærða því gerður hegningarauki samkvæmt 78. gr. almennra hegningarlaga nr. 19/1940.

Að framangreindum sakaferli og brotum ákærða virtum, sbr. 77. gr. almennra hegningarlaga nr. 19/1940, og með hliðsjón af skýlausri játningu ákærða, þykir refsing hans hæfilega ákveðin fangelsi í 10 mánuði.

Ævilöng ökuréttarsvipting ákærða er áréttuð.

Ákærði hefur fyrir dómi samþykkt kröfur ákæruvaldsins um upptöku. Með vísan til kröfugerðar ákæruvaldsins, gagna málsins og tilgreindra lagaákvæða í ákærum verða gerð upptækir 200 l af gambra, 49,5 l af landa og 1,06 g af amfetamíni.

Samkvæmt 1. mgr. 235. gr. laga nr. 88/2008 um meðferð sakamála verður ákærði dæmdur til greiðslu sakarkostnaðar, sem samkvæmt framlögðum yfirliti sækjanda um slíkan kostnað og með stoð í öðrum framlögðum gögnum, nemur samtals 144.398 krónum. Þá greiði ákærði þóknun skipaðs verjanda síns, S-kk-ef S-kk-ef lögmanns, sem þykir hæfilega ákveðin 210.800 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, E-kk-nf E-kk-nf, sæti fangelsi í 10 mánuði.

Ákærði er sviptur ökurétti ævilangt.

Ákærði sæti upptöku á 200 l af gambra, 49,5 l af landa og 1,06 g af amfetamíni.

Ákærði greiði 355.198 krónur í sakarkostnað, þar með talda þóknun skipaðs verjanda síns, S-kk-ef S-kk-ef lögmanns, 210.800 krónur.

M-kvk-nf H-kvk-nf H-kvk-nf